Rússlandsstjórn segist reiðubúin til þess að tryggja öryggi skipa sem sigla með korn frá Úkraínu. Fæðuöryggi í heiminum er ógnað vegna skerts útflutnings á úkraínsku korni.
Úkraínskar hafnarborgir hafa verið í herkví undanfarna mánuði vegna innrásar rússneska hersins og geta Úkraínumanna til að flytja út hveiti og önnur matvæli því verulega skert. Þá hafa Rússar verið sakaðir um að stela úkraínsku korni.
Ríkin tvö rækta um þriðjung alls hveitis í heiminum. Fæðuöryggi hefur því minnkað umtalsvert frá upphafi innrásar.
Sergei Lavrov, utanríkisráðherra Rússlands, mætti til viðræðna við Tyrklandsstjórn í Ankara í gær. Á sameiginlegum fréttamannafundi sögðust Lavrov og Mevlut Cavusoglu, utanríkisráðherra Tyrklands, vilja tryggja öryggi flutningaskipa.
Rússar segja að þvinganir komi í veg fyrir að þeir geti sjálfir flutt út hveiti. Cavusoglu sagðist vel skilja kröfu þeirra um að þvingunum verði aflétt til þess að greiða fyrir útflutningi.
Ursula von der Leyen, forseti framkvæmdastjórnar ESB, sagði af og frá að þvinganirnar kæmu í veg fyrir útflutning. Þvinganirnar beinist ekki gegn matvælum og bann við komum rússneskra skipa í evrópskar hafnir nái ekki til flutninga matvæla. Stríð Pútíns sé eina ástæða matarskorts.
Að sögn Charles Michel, forseta leiðtogaráðs ESB, eru Rússar vísvitandi að reyna að afvegaleiða umræðuna og notfæra sér matarskort í áróðursstríði. Rússnesk skip ein standi í vegi fyrir útflutningi og skriðdrekar komi í veg fyrir ræktun í Úkraínu.
Tyrkir og Rússar sammæltust í morgun um að tryggja öryggi skipa sem flytja korn frá Úkraínu. Evrópusambandið segir fullyrðingar Rússa um að refsiaðgerðir komi veg fyrir útflutning rangar.